KIRJALLINEN KYSYMYS P-3326/00 esittäjä(t): Mariotto Segni (UEN) komissiolle. Sardinian vesikriisi.



Virallinen lehti nro 163 E , 06/06/2001 s. 0088 - 0089



KIRJALLINEN KYSYMYS P-3326/00 esittäjä(t): Mariotto Segni (UEN) komissiolle (18. lokakuuta 2000) Aihe: Sardinian vesikriisi Sardiniassa on parhaillaan meneillään ennen kaikkea maatalouden mutta myös teollisuuden vedenhankintaa koskeva kriisi, ja myös juomavedestä on pulaa. Tilannetta ei voi pitää pelkästään tilapäisenä hätätilana, koska viimeisten 60 vuoden aikana tapahtuneet ilmastonmuutokset ovat valitettavasti kiistämättömiä. On huomattava, että tämän vuoden kylvökauden alussa (maaliskuussa) saaren tekoaltaiden vesimäärä oli vain 27 prosenttia niiden kokonaistilavuudesta ja että kolmivuotiskaudella 19972000 sää on ollut kuivin 78 vuoteen. Käytettävissä olevan veden määrä on 270 m3 asukasta kohden vuodessa, mikä on paljon alhaisempi kuin Worldwatch Instituten määrittämä 1 000 kuutiometrin vähimmäisraja, jonka alapuolella veden puutteesta tulee yhteiskunnan perustarpeita ja taloudellista kehitystä rajoittava tekijä. Tämä määrä on samaa luokkaa Egyptin, Libyan ja Saudi-Arabian kanssa. Nämä ongelmat uhkaavat koko Sardinian talouselämää ja järkyttävät koko väestön elämää. Alueellisessa toimintasuunnitelmassa kuvatut toimenpiteet 1.1 ja 1.2 ovat kerta kaikkiaan riittämättömiä ratkaisemaan tämän vesikriisin, joka on pahimpia Välimeren alueella. 1. Mitä konkreettisia aloitteita on tällä hetkellä tutkittavana tilanteen korjaamiseksi etenkin tulevaisuus huomioon ottaen? 2. Millä tilapäisillä, luonnonmullistusten varalta suunnitelluilla toimilla voitaisiin rahallisesti tukea toimenpiteitä saaren vedenjakelun optimoimiseksi, tuhlauksen välttämiseksi, kunnallisten jätevesien käyttämiseksi uudelleen, uusien vesialtaiden rakentamiseksi ja tähän asti käyttämättömien vesien ohjaamiseksi tekoaltaisiin? Michel Barnier'n komission puolesta antama vastaus (30. marraskuuta 2000) Komissio on tietoinen Sardinian vesivarojen hallinnoinnissa ilmenneistä viivästyksistä. Italian tavoite 1 -alueita koskevassa yhteisön tukikehyksessä vahvistettiin ohjelmakaudelle 20002006 tämän alan keskeiset tavoitteet, jotka koskevat sekä infrastruktuurien kehittämistä että hallinnointijärjestelmien hallintoa. Ensin mainitusta osuudesta rahoitettavat toimet on keskitettävä veden keräämis- ja puhdistuslaitosten samoin kuin vesihuollon ja vedenjakelun valvontajärjestelmien mukauttamiseen sekä uusien laitosten rakentamiseen puhdistettujen jätevesien käyttämiseksi uudelleen. Jälkimmäisestä osuudesta rahoitettavilla toimilla on luotava tehokkaat hallinnointijärjestelmät, joilla selvennetään vesivarojen säätelyn ja hallinnoinnin välistä jakoa ja kavennetaan toimien suunnittelun ja taloudellisen vastuun eriytymistä. Sardiniaa koskevassa alueellisessa toimintasuunnitelmassa toistetaan nämä ensisijaiset tavoitteet Luonnonvarojen toimintalinjaan kuuluvien toimenpiteiden 1.1 ja 1.2 yhteydessä. Yhteisön tukikehyksessä vahvistetaan yksityiskohtaiset valintaperusteet, joita tulee soveltaa Italiassa voimassa olevan lain (Legge Galli) mukaisten hankkeiden valintaan. Edellä mainittua toimintalinjaa varten varattu rahoitusosuus on Sardinian alueellisen toimintasuunnitelman toiseksi suurin. Rakennerahastojen osuus siitä on 520,628 miljoonaa euroa ja kokonaisinvestointikustannukset 1 072,51 miljoonaa euroa. Kuten komissio selvitti parlamentille 25. lokakuuta 2000(1) käsiteltäessä taloudellisen tuen myöntämistä kyseisille alueille ja hätäapua koskevan budjettikohdan uudelleen käyttöön ottamista luonnonmullistusten yhteydessä, komissio pitää muita käytettävissä olevia tukitoimia tässä vaiheessa ensisijaisempina ottaen huomioon käytettävissä olevat rahoitusvarat ja inhimilliset voimavarat. (1) Täysistunto 25. lokakuuta 2000.